Bloemfonteinse museum mag nie meer wapens uitstalVuurwapens wat in ‘n Bloemfonteinse museum uitgestal sou word. (Foto: Verskaf) Die Nasionale Museum Bloemfontein gaan nie meer voort met die beplande permanente antieke wapenuitstalling nie, al is die projek reeds 80% voltooi. Volgens Veronica van Dyk, DA adjunk-skaduminister van sport, kuns en kultuur, is die projek skielik in Januarie vanjaar stopgesit, nadat Sharon Snell, uitvoerende hoof van die museum, haar afkeer van vuurwapens uitgespreek het. “Alle beplanning, ontwikkelingsvergaderings, navorsing en konstruksieplanne is voltooi vir hierdie projek, insluitend navorsing van ŉ buitespesialis. Dit is nog net die glaspanele vir die vertoonkaste wat kort. Om dit dus nou te stop gaan lei tot vrugtelose uitgawes,” sê Van Dyk. Van Dyk sê die vertoonkaste word tans in werkareas gestoor waar dit baie waardevolle ruimte in beslag neem en die werkvloei belemmer. “Sommige van die museum se uitgebreide versameling vuurwapens is baie waardevol en van groot belang vir versamelaars en vuurwapen-entoesiaste. Die vuurwapens wat gekies is vir die uitstalling weerspieël die geskiedenis en ontwikkeling van vuurwapens,” sê Van Dyk. “Die museumraad het vir hierdie uitstalling begroot en dit is op die permanente vertoonskedule wat goedgekeur is, geplaas.” Snell wil klaarblyklik hê die uitstalling moet na die Raadsaal-museum, ŉ satelliet van die Nasionale Museum Bloemfontein, verskuif. Die Eerste Raadsaal-museum is die oudste gebou in Bloemfontein, met ŉ baie spesifieke uitstalling wat die geskiedenis en vestiging van die Vrystaat vertoon. “Dié museum het egter nie ŉ toepaslike ruimte vir die uitstalling nie en die gewere wat Snell voorstel daar vertoon word, het niks met die geskiedenis van Bloemfontein, die Vrystaat of die Eerste Raadsaal te doen nie. Dit uitstalling hoort in die Nasionale Museumgebou, aangesien dit ŉ baie breër en algemene versameling artefakte en eksemplare voorstel,” sê Van Dyk. Van Dyk meen Snell verontagsaam die Vuurwapenwet, wet 60 van 2000, sowel as die regulasies van 2004 op die Vuurwapenwet wat van toepassing is op museums, en kan daartoe bydra dat die museum sy akkreditasie of lisensie om die wapens uit te stal, verloor. “Snell se besluit sal dus ŉ gevaarlike presedent skep vir toekomstige uitstallings in die museum en kan nie geduld word nie.”